Xaçınçay su anbarı

Xaçınçay su anbarı — Ağdam rayonunda, Xaçınçay üzərində yerləşir. Su anbarı, əkin sahələrinin suvarılması üçün su ehtiyatının təmin edilməsi məqsədilə Azərbaycan hökuməti tərəfindən 1964-cü ildə istismara verilmişdir.

1993-cü ildə Ağdam rayonunun erməni qəsbkarları tərəfindən işğalı nəticəsində Azərbaycan tərəfindən su anbarının istismarı 2020-ci ilin sonuna qədər mümkün olmamışdır.

 Texniki göstəriciləri 
Bəndin hündürlüyü 44 m, uzunluğu 940 m və su anbarının ümumi həcmi 23 mln.m³-dir. Su səthinin güzgü sahəsi 1.76 km², suyun maksimal dərinliyi 37 metrdir. Normal su səviyyəsində su səthi dəniz səviyyəsindən 507.4 m yüksəklikdə, ölü həcminin səviyyəsi isə 487.5 m yüksəklikdədir. Suvarma sahəsi 7000 ha-dır.

Xaçınçay su anbarında suyun orta çoxillik temperaturu yanvar ayında 3,8°C, avqust ayında 23,1°C, ən yüksək temperatur 13 iyun 1964-cü ildə 30,5°C olmuşdur. Buz hadisələri ayrı-ayrı illərdə sahil buzu formasında olur.

 Tarixçə 
Xaçınçay su anbarı Sovet İttifaqı dövründə meliorasiya məqsədləri üçün istifadə edilirdi. Eyni zamanda bu anbar vasitəsilə Ağdam şəhəri və şəhərətrafı yaşayış məntəqələrinin su ehtiyacı ödənilirdi.

Ağdam rayonunun 1993-cü ildə Ermənistan Silahlı Qüvvələri tərəfindən işğalı nəticəsində 27 il anbardan istifadə etmək mümkün olmamışdır. Ağdam rayonu işğaldan azad edildikdən sonra, su hövzələrinin monitorinqi üzrə işçi qrupu tərəfindən 2021-ci ilin fevral ayında Xaçınçay su anbarında monitorinq keçirildi və anbarın vəziyyəti qiymətləndirildi. 2022-ci ilin mart ayında həyata keçirilən Fərrux əməliyyatı nəticəsində Xaçınçay su anbarı tamamilə Azərbaycanın nəzarətinə keçmişdir.

24 dekabr 2023-cü ildə prezident İlham Əliyev və birinci xanım Mehriban Əliyeva Xaçınçay su anbarının təmir-bərpadan sonra istifadəyə verilməsi mərasimində iştirak ediblər.

 İstinadlar 

 Xarici keçidlər 

 Xaçınçay su anbarı və ətrafı minalardan tam təmizlənib
 Xaçınçay su anbarı bərpa olunur
 Xaçınçay su anbarında təmir-bərpa işlərinə 9 milyon manat xərclənəcək

Kateqoriya:Azərbaycan su anbarları
Kateqoriya:1964-cü ildə Azərbaycanda yarananlar